1.	Predpoklady pre proces tvorby rozpočtu verejnej správy na nasledujúce obdobie 

V roku 2004 sa zavŕšili všetky zásadné zmeny v metodickej aj v organizačnej rovine rozpočtového procesu, ktorých efekty boli  plne využité pri príprave rozpočtu na roky 2005 až 2007. Verejné financie ovplyvnili najmä štyri zásadné faktory:

A.	Realizácia mnohých štrukturálnych reforiem počas rokov 2003 a 2004. 

B.	Vstup Slovenska do EÚ, ktorý sa čiastočne prejavil v rozpočte na rok 2004, ale úplný dosah je až v roku 2005, ktorý je prvým plným rokom nášho členstva v EÚ. 

C.	Nový zákon o rozpočtových pravidlách verejnej správy, ktorý zaviedol okrem iného aj  viacročné rozpočtovanie v celej verejnej správe a jednotnú definíciu sektora verejnej správy.

D.	Zmeny v oblasti financovania územných samospráv prostredníctvom fiškálnej decentralizácie. 

Vláda SR má vo fiškálnej oblasti tri jasne deklarované ciele, ktoré sú dané programovým vyhlásením vlády, Konvergenčným programom Slovenska na roky 2004 až 2010 a Rozpočtom verejnej správy na roky 2005 až 2007. Ide  o nasledovné ciele:

A.	V roku 2006 znížiť podiel deficitu verejných financií na HDP pod úroveň 3 % bez vplyvu II. piliera dôchodkového systému.

B.	V roku 2007 znížiť podiel deficitu verejných financií na HDP pod úroveň 3 % vrátane vplyvu II. piliera dôchodkového systému.

C.	Najneskôr v roku 2010 dosiahnuť dlhodobú udržateľnosť verejných financií, ktorú  vyjadruje bilancia verejných financií blízka k vyrovnanej pozícii a postupné znižovanie podielu verejného dlhu na HDP.

Významný predpokladom je aj to, že intenzívne rokovania o definitívnej podobe rozpočtu verejnej správy na roky 2005 až 2007 počas septembra a októbra minulého roku veľmi jasne ukázali politické priority vládnych strán. Pri predpokladanej stabilite vlády je možné očakávať, že tieto priority sa nebudú výrazne meniť ani pri rokovaní o rozpočte na nasledujúce obdobie. 

 	Na základe vyššie uvedených predpokladov a s cieľom zefektívniť rozpočtový proces navrhuje MF SR harmonogram prípravy rozpočtu na nasledujúce obdobie, ktorý vychádza z predpokladu, že základné rozhodnutia o rozpočtovej politike pre rok 2006 vláda už schválila 13. 10. 2004 v Rozpočte verejnej správy na roky 2005 až 2007. V roku 2005 preto nie je potrebné venovať toľko času a kapacít príprave a schvaľovaniu východísk rozpočtu verejnej správy, ale je možné viac sa sústrediť na návrh samotného rozpočtu. Tým sa  naplno využijú efekty viacročného rozpočtovania. 

MF SR preto navrhuje, aby rozpočtové kapitoly a ostatné subjekty verejnej správy v termíne do 15. apríla 2005 zabezpečili prostredníctvom Rozpočtového informačného systému rozpisy svojich rozpočtov, ktoré budú korešpondovať s limitmi už schválenými vládou v rámci rozpočtu verejnej správy na roky 2005 až 2007. 
V termíne do 31. marca 2005 pripraví MF SR návrh východísk rozpočtu verejnej správy, pričom tento materiál bude len aktualizáciou dokumentu, ktorý vláda schválila 13. 10. 2004. Limity výdavkov pre rozpočtové kapitoly vo východiskách pre roky 2006 a 2007 budú vychádzať z Rozpočtu verejnej správy na roky 2005 až 2007, k zmene môže dôjsť iba v prípade zvýšenia alebo zníženia rezervy na prioritné projekty v závislosti od prípadných zmien makroekonomickej prognózy.  MF SR však v súčasnosti nepredpokladá, že z titulu zmeny makroekonomickej prognózy príde k podstatným zmenám rozpočtu na rok 2006.

Takýto postup umožní kvalitnejšiu prípravu návrhu samotného rozpočtu vrátane intenzívnejších bilaterálnych rokovaní medzi MF SR a správcami jednotlivých rozpočtových kapitol. Okrem toho bude môcť MF SR predložiť návrh rozpočtu na rokovanie vlády už koncom júla, teda skôr ako bývalo doteraz zvykom. 

Tento postup vytvorí tiež aj väčší časový priestor pre zlepšenie aplikácie programového rozpočtovania v praxi. Pozornosť by sa mala predovšetkým sústrediť na zlepšenie formulácie zámerov, cieľov a merateľných ukazovateľov jednotlivých programov.

2.   Harmonogram tvorby rozpočtu verejnej správy na roky 2006 až 2008

A.	MF SR predloží na rokovanie vlády informáciu o aktualizácii makroekonomickej prognózy na roky 2005 až 2008.

Termín: do 15. februára 2005

B.	MF SR predloží na rokovanie vlády Návrh východísk rozpočtu verejnej správy na roky 2006 až 2008, rešpektujúc novú podobu tohto dokumentu, ktorá je charakterizovaná v predchádzajúcej časti tohto materiálu

Termín: do 31. marca 2005

C.	Správcovia rozpočtových kapitol rozpíšu limity výdavkov (vrátane organizácií v ich pôsobnosti) do programov, podprogramov, projektov/prvkov, podprogramov medzirezortných programov na rok 2006 a do programov, podprogramov medzirezortných programov na rok 2007. Pri zostavení návrhu rozpočtu na rok 2006 sa bude  vychádzať z opatrenia Ministerstva financií Slovenskej republiky z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie. Funkčná klasifikácia sa použije v zmysle vyhlášky Štatistického úradu Slovenskej republiky č. 195/2003 Z. z., ktorou sa vydáva štatistická klasifikácia výdavkov verejnej správy. Limit výdavkov na rok 2007 rozpíšu správcovia rozpočtových kapitol v rozsahu určeného výberu z ekonomickej klasifikácie uvedenej v Príručke na zostavenie návrhu rozpočtu verejnej správy na roky 2006 až 2008. Zároveň správcovia rozpočtových kapitol predložia aktualizovaný Register investícií. Pri zostavení programových štruktúr postupujú podľa Metodického pokynu MF SR na usmernenie programového rozpočtovania. Správcovia rozpočtových kapitol zároveň predložia na základe uznesenia vlády návrhy priorít konkretizované v programoch, programových častiach. Ostatné subjekty rozpočtu verejnej správy spracujú návrhy svojich rozpočtov na jednotlivé rozpočtové roky 2006 a 2007. Rozpočty budú spracované v rámci limitov schválených vládou v rozpočte verejnej správy na roky 2005 až 2007. 

Termín: do 15. apríla 2005

D.	MF SR bude analyzovať predložené návrhy rozpočtov jednotlivých rozpočtových kapitol  a následne sa uskutočnia rokovania ministra financií so správcami rozpočtových kapitol.

Termín: 16. apríl – 15. júl 2005

E.	MF SR predloží na rokovanie vlády návrh rozpočtu verejnej správy na roky 2006 až 2008. 

Termín: do 31. júla 2005

F.	Vláda schváli návrh rozpočtu verejnej správy na roky 2006 až 2008 tak, aby mohol byť vládny návrh zákona o štátnom rozpočte na rok 2006 spolu s vládnym návrhom rozpočtu verejnej správy na roky 2006 až 2008 predložený na rokovanie Národnej rady SR v zákonnom termíne.

      Termín: do 15. októbra 2005